Valtiovarainministeriö
Lausuntopyyntö VM110:00/2013
Suomen Vapaakirkon lausunto työryhmän muistiosta
Uskonnollisten yhteisöjen yhteiskunnallisista tehtävistä aiheutuvien kustannusten korvaaminen VM110:00/2013

Suomen Vapaakirkko pitää oikeana perusajatusta, jonka mukaan uskonnollisten yhdyskuntien suorittamaa yhteiskunnallista työtä pidetään arvokkaana ja yhteiskunnan kokonaisedun kannalta hyödyllisenä. Sen vuoksi on oikein, että tähän työhön saadaan valtionapua.
Suomen Vapaakirkolla on myös säädöksin määriteltyjä yhteiskunnallisiksi tehtäviksi katsottavia velvoitteita, kuten eräiden asemakaavalla tai muilla määräyksillä suojeltujen kulttuurihistoriallisesti arvokkaiden kirkkorakennusten ylläpitäminen. Esimerkkinä mainittakoon Kotkan vapaaseurakunnan kirkkorakennus, joka vuonna 2014 täyttää 100 vuotta. Kuten muistiossa mainitaan, muun muassa Vapaakirkon seurakunnat ovat voineet saada avustusta kirkkorakennustensa kunnossapitoon vuodesta 2012 lähtien. Määräraha on kuitenkin pieni, ja se on saatu vain sen ansiosta, että eduskunta on valtion talousarviokäsittelyn yhteydessä lisännyt vaatimattoman summan tähän tarkoitukseen vuosina 2012 ja 2013.   
Toinen esimerkki ovat hautausmaat, joita kirkkokunnalla on useita. 
Suomen Vapaakirkon seurakunnat maksavat kunnille täyden kiinteistöveron kirkkorakennuksistaan.

Vasta vuodesta 2008 lähtien rekisteröidyillä uskonnollisilla yhdyskunnilla on ollut mahdollisuus saada avustusta toimintaansa. Avustusmalli perustuu suurelta  osin opetusministeriön työryhmämietintöön  ja selvitykseen 2005:15. Työryhmän perustelut ovat oikeat, ja juuri oikeudenmukaisuuden ja yhdenvertaisuuden vuoksi eduskunnan valtiovarainvaliokunta lisäsi vaatimattoman 200.000 euron määrärahan valtion talousarvioon vuodeksi 2008. Siitä lähtien avustussumma on pysynyt samana,  vaikka sen olisi pitänyt vuosittain nousta ainakin yleisen indeksitarkistuksen mukaisesti. Todettakoon, että jo alkuvaiheessa opetusministeriön työryhmä oli laskenut avustuksen suuruudeksi 5–7,50 euroa yhdyskunnan jäsentä kohti. Vielä vuonna 2013 summa on kuitenkin esim. Vapaakirkon kutakin jäsentä kohti vain noin 3,30 euroa.
Muistio toteaa aivan oikein, että rekisteröidyt uskonnolliset yhdyskunnat harjoittavat merkittävää lapsi- ja nuorisotyötä sekä sosiaalista palvelutyötä. Sosiaalisen palvelutyön toimintamuotoja ovat muun muassa ruokajakelut ja ruokailutapahtumat 40 toimipisteessä, syrjäytyneiden tukemista ja päivätoimintaa, työllistävää toimintaa, harrastetoimintaa, vanhusten viriketoimintaa ja ulkoiluttamista, retkiä, asiointiapua, kerho- ja leiritoimintaa, yhden vanhemman perheiden avustamista ja vertaisryhmätoimintaa, äiti-lapsi-piirejä, perheleirejä, parisuhde- ja perheneuvontaa, vankilavierailut ja päihteettömän kuntoutusohjelman toteutus vankilassa, vankilasta vapautuvien apua sopeutumisessa yhteiskuntaan, sairaalakäynnit ja toipuvien auttaminen. Maahanmuuttajien parissa toteutetaan monipuolista toimintaa, mikä auttaa kotoutumisessa ja osallistaa maahanmuuttajia, joita on myös työharjoittelussa useassa seurakunnassa.
Lapsi- ja nuorisotyön toiminnan muotoja ovat muun muassa kerho- ja pyhäkoulutoiminta, partiolippukunnat, leiri- ja retkitoiminta, lapsi- ja nuorisotapahtumat, rippileirit, liikunta- ja tanssiryhmät, koko perheen puuhatapahtumat, musiikkitoiminta ja vapaaehtoisten koulutustoiminta.
Pelkästään sosiaalisen auttamistyön ja nuorisotyön piirissä on lähes 2000 vapaaehtoista ohjaajaa ja kymmeniä palkattuja työntekijöitä.
Suomen Vapaakirkko yhtyy näkemykseen, että yhteisövero hyvin suhdanneherkkänä verotusmuotona on  huono ratkaisu korvaamaan  eri kirkkojen yhteiskunnallisesta työstä aiheutuvia kustannuksia.
		
Työryhmän esitys on perusteiltaan oikea. On johdonmukaista siirtyä lakisääteiseen avustusjärjestelmään. On kuitenkin huomattava mietinnön lopussa oleva ehdotus, että evankelis-luterilaiselle seurakunnalle myönnettäisiin tietty määräraha ja sen lisäksi muille uskonnollisille yhdyskunnille tietty lisämääräraha. Suomen Vapaakirkon puolesta on huomautettava, että näin lausuttuna ehdotuksen jälkimmäinen osa käsittää kaikki muut uskonnolliset yhdyskunnat paitsi evankelis-luterilaisen kirkon. Tällöin myös ortodoksinen kirkkokunta tulisi osalliseksi määrärahasta, joka työryhmän esityksessä mainitaan noin 1 miljoonaksi euroksi. Todettakoon, että vuoden 2013 valtion talousarviossa ortodoksisen kirkkokunnan valtionapu on jo noin 2,3 miljoonaa euroa. Lisäksi sille tulee vähäinen osa yhteisöveron tuotosta. Vapaakirkko painottaa ehdotonta oikeudenmukaisuutta ja tasapuolisuutta, kun luodaan uutta avustusjärjestelmää uskonnollisille yhdyskunnille. 

Hämeenlinnassa 29.11.2013

Hannu Vuorinen
Hannu Vuorinen
Kirkkokunnanjohtaja, Suomen Vapaakirkko
Hallituksen jäsen, Suomen vapaakristillinen neuvosto
Hallituksen varajäsen, Suomen Ekumeeninen neuvosto

Yhteystiedot:
Hannu Vuorinen
044 053 6621
hannu.vuorinen@svk.fi
Suomen Vapaakirkko
PL 198, 13101 Hämeenlinna